Komisija 2015. gadā turpināja atjaunināt un atbalstīt vienoto portālu ES finanšu instrumentiem. Portālā ir sniegta informācija par to, kā uzņēmumi var piekļūt COSME un citiem ES finanšu instrumentiem, ko atbalsta pamatprogramma “Apvārsnis 2020”, ES Nodarbinātības un sociālās inovācijas programma, ESI fondi, ESIF, kā arī EIB grupas resursi. Tehniski uzlabojumi palīdzēja padarīt portālu lietderīgāku arvien lielākam skaitam mobilo lietotāju. Dažādas veicināšanas darbības, tostarp meklētājprogrammas optimizācija, palīdzēja palielināt ikmēneša skatījumus no 100 000 skatījumu 2015. gada sākumā līdz 150 000 skatījumu 2015. gada novembrī.

Kapitāla mehānisma izaugsmei satvarā EIF 2015. gadā parakstīja piecus saistību nolīgumus par tādu fondu izveidi, kas galvenokārt ir vērsti uz ieguldījumiem Itālijā, Francijā, Nīderlandē, Grieķijā un Vācijā, taču ir pieejami arī pārrobežu ieguldījumiem. Gaidāmais ieguldījumu atbilstīgajos galīgajos saņēmējos apmērs sasniedz gandrīz 395 miljonus EUR, un ir paredzēts, ka tas nodrošinās riska kapitālu aptuveni 53 MVU. Divas no piecām 2015. gadā parakstītajām darbībām ir saistītas ar izaugsmes un paplašināšanās posmu fondiem, savukārt trīs — ar vairākposmu fondiem apvienojumā ar InnovFin kapitāla mehānismu agrīnajam posmam, kas radīts pamatprogrammā “Apvārsnis 2020”. 2015. gada beigās divas no minētajām darbībām tika slēgtas bez nosacījumiem un tika parakstīti attiecīgie finansējuma nolīgumi ar visiem ieguldītājiem. Pārējās trīs darbības 2016. gadā tika parakstītas bez nosacījumiem. Pirmie ieguldījumi MVU tika veikti 2016. gadā.

COSME regulā ir noteikts, ka orientējoši 21,5 % no kopējā budžeta ir jāparedz tirgu pieejamības atvieglošanai.

MVU starptautiskās darbības izvēršanai 2015. gadā tika atvēlēti 61,5 miljoni EUR.

COSME sniedz atbalstu Eiropas uzņēmumiem un it sevišķi MVU, lai tiem palīdzētu izmantot vienoto tirgu, veidojot uzņēmējdarbības saiknes ārpus savas valsts, kā arī eksportēt ārpus Eiropas.

Eiropas Biznesa atbalsta tīkls

Eiropas Biznesa atbalsta tīkls (EBAT) sniedz integrētus uzņēmējdarbības atbalsta pakalpojumus uzņēmumiem, kuri vēlas veikt inovācijas, augt un apzināt iespējas vienotajā tirgū un trešās valstīs. Tīkls ik gadu sniedz pakalpojumus aptuveni 250 000 MVU, tostarp īpašus konsultatīvos pakalpojumus apmēram 70 000 MVU. Tīkla novērtējums liecina, ka MVU, kuri izmanto EBAT, ir par 3,1 % augstāks darba un apgrozījuma izaugsmes rādītājs nekā tiem uzņēmumiem, kas šos pakalpojumus neizmanto.

Tīkla darbībā 2015. gadā piedalījās 527 organizācijas no 90 konsorcijiem, kas aptver visus ES reģionus un astoņas COSME iesaistītās valstis, tostarp Serbiju un Armēniju, kas pievienojās tīklam. Tika izveidoti partnerības pamatnolīgumi un parakstīti īpaši dotāciju nolīgumi pirmajam darbības periodam no 2015. līdz 2016. gadam. Vidējais ES ieguldījums tīkla partneru attiecināmajās izmaksās ir aptuveni 53 %. Papildus tika parakstīti 30 sadarbības nolīgumi uzņēmējdarbības sadarbības centriem 29 trešās valstīs. To darbības ir vērstas uz partnerības pakalpojumiem, un tās ir jāfinansē no saviem resursiem. (Pašreizējo partneru sarakstu skatīt šeit: https://een.ec.europa.eu/ ). Turklāt ar 13 organizācijām tika parakstīta vienošanās par īpašiem noteikumiem asociētajai dalībai.

Komisija, EASME un Eiropas Biznesa atbalsta tīkla locekļi 2015. gadā izveidoja darba grupu jautājumos par piekļuvi finansējumam. Tas izrādījās efektīvs pasākums, jo palīdzēja gan palielināt interesi par COSME un citiem ES finanšu instrumentiem, tādējādi mobilizējot to veiksmīgu izplatību Eiropā, gan stiprināt tīkla konsultatīvās spējas finanšu jomā.

Paaugstinot MVU gatavību izvērst starptautisko darbību, ko darbā apzīmē kā “Ready2Go”, mērķis ir sniegt uzņēmumiem iespēju paplašināt apvārsni, veidot sakarus ārvalstīs un izcelties globālajā tirgū. Saistībā ar šo pasākumu tiks nodrošinātas mācību un tīklu veidošanas iespējas, un tā īstenošana sākās 2016. gada septembrī.

Citi pasākumi

ES un Japānas sadarbības attīstība turpinās ar ikgadējo 2,8 miljonu EUR dotāciju ES un Japānas centram, uzlabojot Eiropas uzņēmumu piekļuvi Japānas tirgum, sniedzot tiem nepieciešamos datus par vietējiem apstākļiem un iepazīstinot tos ar tirdzniecības un rūpniecības praksi, ar ko ES uzņēmumi saskaras Japānā. Nolūkā palielināt ES uzņēmumu konkurētspēju tiek nodrošinātas arī mācības par ražošanas tehnoloģijām, kvalitātes vadību un inovāciju.

Portāla “Tava Eiropa” uzņēmumiem veltītā daļa 2015. gadā piesaistīja 1,6 miljonus unikālo apmeklētāju, proti, par 21 % vairāk nekā 2014. gadā. Visbiežāk tika apmeklētas sadaļas par PVN un muitu (44 %), finansējumu (24 %) un darbības sākšanu un izaugsmi (11 %). Jauna funkcija ļāva lietotājiem, kuriem vajadzīgas plašākas ekspertu konsultācijas, tieši nosūtīt jautājumus Eiropas Biznesa atbalsta tīkla locekļiem. EBAT partneri ar portālā pieejamās veidlapas starpniecību saņēma pavisam 2884 informācijas pieprasījumus. Visvairāk jautājumu tika uzdoti par finansējumu, nākamie populārākie temati bija “Paplašināšanās ārvalstīs” un “ES tiesību akti un pētniecība”.

Saskaņā ar portāla apmeklētāju aptauju vairāk nekā 83 % lietotāju portālu vērtē kā lielisku, labu vai apmierinošu.

2.3. Pamatnosacījumu un konkurētspējas uzlabošana

COSME regulā ir noteikts, ka orientējoši 11 % no kopējā budžeta ir jāparedz pamatnosacījumu un konkurētspējas uzlabošanai.

Šim mērķim 2015. gadā tika novirzīti 24,3 miljoni EUR no darba programmas līdzekļiem un 5,8 miljoni EUR no atbalsta pasākumu līdzekļiem, kopā veidojot 11,7 % no finansējuma.

COSME finansēja darbības, kas vērstas uz administratīvā sloga mazināšanu, nostiprinot dalībvalstu rūpniecības politikas virzienu koordināciju un principa “vispirms domāt par mazajiem uzņēmumiem” izmantošanu. COSME arī veicināja resursu efektīvu izmantošanu, ilgtspēju un korporatīvo sociālo atbildību. Tika arī veiktas darbības nolūkā palielināt stratēģiski nozīmīgo Eiropas ekonomikas nozaru konkurētspēju, kā arī virkne pētījumu, kas kopā veido Ziņojumu par vienotā tirgus integrāciju un konkurētspēju ES un tās dalībvalstīs.

KOPAS

Kopu internacionalizācijas programma MVU ir vērsta uz kopu internacionalizācijas veicināšanu, sniedzot ieinteresētajiem konsorcijiem iespēju veidot kopīgu starptautisko stratēģiju un atbalstīt MVU starptautiskās darbības izvēršanu ārpus Eiropas, jo īpaši jaunajās tematiskajās jomās. Tā arī palīdz atvieglot kopu starptautisko sadarbību, izmantojot turpmāku Eiropas kopu sadarbības platformas attīstību.

Kopu iniciatīvas uzrunā specializētu uzņēmumu grupas un atbalsta stratēģisku sadarbību starp reģioniem un starptautiskā līmenī.

UZ IZSTRĀDI VĒRSTAS PATĒRIŅA PRECES